Pokiaľ ide o príspevky členských štátov, v prípade prvej tranže prispeli členské štáty do nástroja v roku 2016 sumou 677 miliónov EUR, v roku 2017 sumou 847 miliónov EUR, v roku 2018 sumou 396 miliónov EUR a v roku 2019 sumou 80 miliónov EUR. Pokiaľ ide o druhú tranžu, členské štáty prispeli v roku 2018 sumou 68 miliónov EUR, v roku 2019 sumou 202 miliónov EUR, pričom zostávajúce platby sú naplánované do roku 2023. Príspevky členských štátov sa poskytujú priamo do rozpočtu EÚ vo forme vonkajších pripísaných príjmov podľa článku 21 ods. 2 písm. a) bodu ii) nariadenia o rozpočtových pravidlách a uvádzajú sa v rozpočtových riadkoch nástroja predvstupovej pomoci a humanitárnej pomoci.

Celkový rozpočet koordinovaný týmto nástrojom je 6 miliárd EUR mobilizovaných v dvoch tranžiach. Projekty v rámci prvej tranže trvajú najneskôr do polovice roka 2021 a v rámci druhej tranže najneskôr do polovice roka 2025 (väčšina projektov sa dokončí skôr). Všetky operačné fondy boli viazané v rámci oboch tranží.

Presídľovanie z Turecka do EÚ podľa systému jeden za jedného stanoveného vo vyhlásení pokračovalo. Od 4. apríla 2016 (k decembru 2019) bolo na základe vyhlásenia EÚ a Turecka presídlených celkom 25 560 osôb (z toho 7 020 v roku 2019), pričom na základe uvedeného vyhlásenia bolo do Turecka vrátených 1 995 migrantov (z toho 189 migrantov bolo vrátených v roku 2019) a na základe bilaterálneho protokolu medzi Gréckom a Tureckom 601 migrantov. Dobrovoľný systém prijímania osôb z humanitárnych dôvodov je ďalším zjednodušeným systémom presídľovania naplánovaným v rámci vyhlásenia EÚ a Turecka. Turecko a členské štáty EÚ schválili štandardné operačné postupy pre tento systém v roku 2017. Podľa vyhlásenia EÚ a Turecka sa tento systém aktivuje hneď, ako sa skončí alebo aspoň výrazne a udržateľným spôsobom obmedzí neregulárne prekračovanie hraníc medzi Tureckom a EÚ. Komisia neustále podporuje členské štáty, aby aktivovali dobrovoľný systém prijímania osôb z humanitárnych dôvodov.

V roku 2019 prišlo z Turecka do EÚ celkovo 83 333 osôb, čo v porovnaní s rokom 2018, keď bolo zaznamenaných 56 560 príchodov, znamená nárast o 47 %. Veľká väčšina príchodov bola zaznamenaná v Grécku. V roku 2019 prišlo do Grécka po mori a po súši celkovo 73 626 osôb, čo bolo o 54 % viac ako v roku 2018, keď ich prišlo 47 915. Počet príchodov po súši v roku 2019 (13 456 osôb) v porovnaní s rokom 2018 klesol o 15 %, počet príchodov po mori (60 151 osôb) však vzrástol o 87 %. Celkový počet neregulárnych migrantov na trase cez východné Stredozemie v roku 2019 je však stále výrazne nižší ako počet neregulárnych migrantov, ktorí na tejto trase prekročili hranice v roku 2015 (885 386 osôb).

Turecko je pre utečencov a migrantov kvôli svojej zemepisnej polohe významnou krajinou prijatia a tranzitu. V dôsledku nebývalého počtu osôb prichádzajúcich do Turecka najmä vzhľadom na konflikty v Sýrii a Iraku táto krajina zabezpečila pobyt pre približne 4 milióny utečencov, čo je najvyšší počet na svete. Tento počet zahŕňa 3,6 milióna registrovaných sýrskych utečencov a 370 000 registrovaných utečencov a žiadateľov o azyl, najmä z Afganistanu, Iraku, Iránu a Somálska . Hoci Turecko naďalej vynakladá obdivuhodné úsilie na to, aby prijalo a podporovalo vysoký počet utečencov a migrantov a zabezpečilo im pobyt, tieto počty majú na hostiteľské komunity významný vplyv. Dlhotrvajúce vysídlenie sýrskych utečencov v Turecku so sebou prináša výzvy v oblasti sociálnej súdržnosti medzi utečencami, migrantmi a hostiteľskými komunitami.

V rámci humanitárnej zložky nástroja bolo 50 miliónov EUR vyčlenených z plánu vykonávania humanitárnej pomoci na rok 2018 plne zaviazaných a zazmluvnených na desať projektov zameraných na opatrenia v oblasti zdravia a ochrany. Zostatok balíka humanitárnej pomoci bol viazaný prostredníctvom plánu vykonávania humanitárnej pomoci na rok 2019, ktorý predstavuje 991,88 milióna EUR, pričom 972 miliónov EUR už bolo zazmluvnených okrem iného na predĺženie súčasnej núdzovej záchrannej sociálnej siete (ESSN 2) a uzatvorenia novej zmluvy pre ESSN 3, ktorej vykonávanie by sa malo začať v apríli 2020. Zostávajúca suma 19,50 milióna EUR bola vyčlenená ako rezervná kapacita na možné financovanie reakcií na prílev nových utečencov zo Sýrie. Keďže rezerva sa v roku 2019 nepoužila, táto suma by sa mala zazmluvniť v prvých mesiacoch roku 2020. Tým by sa malo dokončiť programovanie druhej tranže.

Z celkovej sumy 1,6 miliardy EUR pridelenej na rozvojovú pomoc v rámci prvej tranže predstavovali prostriedky vyplatené vykonávajúcim partnerom 1,59 miliardy EUR. Z druhej tranže tohto nástroja bolo zazmluvnených viac ako 700 miliónov EUR a vyplatených bolo už 165 miliónov EUR.

V jednotlivých prioritných oblastiach sa pri plánovaní a poskytovaní pomoci financovanej z oboch tranží nástroja dosiahol nasledovný pokrok:

Vzdelávanie

V rámci humanitárnej zložky nástroja sa naďalej úspešne vykonáva program podmienečného prevodu hotovosti na vzdelávanie (ďalej len „program CCTE“). Program CCTE podporuje zápis detí utečencov do škôl a ich školskú dochádzku tým, že sa rodinám utečencov poskytujú dvojmesačné platby pod podmienkou, že žiaci školu pravidelne navštevujú. Program CCTE 2, ktorý do konca roka 2019 podporil viac ako 500 000 detí utečencov, má trvať do októbra 2020. Financovaním humanitárnej pomoci sa z prvej a druhej tranže tohto nástroja podporilo aj neformálne vzdelávanie a zápis detí, ktoré nenavštevujú školu. Na vzdelávanie v núdzových situáciách tak bolo viazaných viac ako 180 miliónov EUR.

Pokiaľ ide o rozvojovú pomoc, prvý priamy grant pre ministerstvo národného vzdelávania určený na podporu integrácie sýrskych detí do kvalitného vzdelávania a prístup k nemu sa skončil v máji 2019, pokračuje však v rámci projektu „PIKTES II“ s rozpočtom 400 miliónov EUR. Vykonávanie by malo trvať do decembra 2021. V rámci projektu PICTES bolo zamestnaných vyše 4 000 učiteľov turečtiny, aby poskytlo výučbu jazyka viac ako 230 000 deťom a viac ako 52 000 študentom sa poskytlo doučovanie a priebežné doučovanie. K júnu 2019 bolo vyškolených viac ako 170 000 zamestnancov v oblasti vzdelávania. Pomocou platov alebo stimulov bolo podporených približne 5 000 zamestnancov. Vďaka projektu „PIKTES II“ tento nástroj naďalej pomáha zvyšovať prístup sýrskych študentov k vzdelávaniu a zlepšovať prevádzkovú kapacitu vzdelávacích inštitúcií a zamestnancov, ako aj kvalitu vzdelávania.

V rámci prvej tranže stále prebiehajú dva zo šiestich projektov vykonávaných v rámci trustového fondu EÚ (EUTF) v celkovej výške 120 miliónov EUR (zahŕňajú predovšetkým odborné vzdelávanie a prípravu – OVP) a vysokoškolské vzdelávanie) a mali by sa dokončiť do roku 2020.

Účinný pokrok sa dosiahol pri modernizácii škôl, pričom z cieľových 970 škôl ich bolo vybavených a renovovaných viac ako 900. Na dobrej ceste je výstavba škôl, ktorých sa vybudovalo už 45. V rámci druhej tranže nástroj financuje ďalšiu vzdelávaciu infraštruktúru vo výške 100 miliónov EUR. V nadväznosti na výzvu na predkladanie návrhov, ktorú uverejnila delegácia EÚ v Turecku, bola v auguste podpísaná zmluva s bankou KfW o výstavbe približne desiatich základných a stredných škôl, 170 predškolských zariadení a jedného verejného vzdelávacieho strediska. Okrem toho v rámci trustového fondu EÚ pokračuje realizácia projektu čistej energie v hodnote 40 miliónov EUR, ktorý sa zameriava na prísun energie do škôl vybudovaním dvoch solárnych parkov a strešných panelov pre 120 škôl.

Ochrana

Humanitárna zložka nástroja podporila proces registrácie a overovania utečencov s cieľom legalizovať ich postavenie na generálnom riaditeľstve pre riadenie migrácie v Turecku a uľahčiť im prístup k sociálnym službám. Z prvej tranže bolo na tento účel pridelených takmer 185 miliónov EUR, a to aj na uplatňovanie hľadiska ochrany. Z druhej tranže bolo zazmluvnených viac ako 75 miliónov EUR na podporu pokračujúcej registrácie a aktualizácie postavenia utečencov a na ďalšie uľahčovanie ich prístupu k špecializovaným službám ochrany, ako aj k sociálnym službám, ktoré poskytuje vláda.

Z rozvojovej zložky bola prostredníctvom trustového fondu EÚ poskytnutá pomoc pri prijímaní utečencov v komunitných centrách a pri odkazovaní zraniteľných utečencov na adekvátne útvary v Turecku. V nadväznosti na prijatie osobitného opatrenia v júli 2019 sa v čase prípravy tejto správy rokovalo o priamom grante pre ministerstvo práce, rodiny a sociálnych služieb vo výške 20 miliónov EUR, ktorý by mal zlepšiť poskytovanie preventívnych a ochranných sociálnych služieb pre najzraniteľnejších utečencov a členov hostiteľskej komunity.

Zdravotná starostlivosť

Keďže poskytovanie služieb zdravotnej starostlivosti je čoraz viac podporované z rozvojovej zložky nástroja, humanitárni partneri v rámci druhej tranže v súčasnosti prevádzkujú obmedzený počet mobilných služieb (s cieľom reagovať na naliehavé potreby primárnej zdravotnej starostlivosti vrátane sexuálneho a reprodukčného zdravia) a špecializovaných služieb, ako je podpora duševného zdravia a psychosociálna podpora a fyzioterapia/fyzická rehabilitácia. V prioritnej oblasti zdravia sa očakáva dokončenie úplného prechodu na rozvojové programy do konca roka 2020.

V rámci rozvojovej zložky by malo vykonávanie priameho grantu „SIHAT“ pre ministerstvo zdravotníctva prebiehať do novembra 2020. Do konca roka 2019 bolo funkčných 176 zdravotníckych zariadení pre migrantov a prijatých bolo 3 181 zdravotníckych pracovníkov. Tempo vykonávania projektov je uspokojivé a v tejto oblasti sa dosahujú konkrétne výsledky. Projekt SIHHAT sa výraznejšie zameral na uľahčenie poskytovania špecializovaných podporných služieb, ako je podpora duševného zdravia a psychosociálna podpora, fyzioterapia a rehabilitácia a integrácia ochranných služieb (predtým podporovaná v rámci humanitárnej zložky) v zdravotníckych zariadeniach pre migrantov. Zároveň sa v rámci trustového fondu EÚ vykonáva projekt Svetovej zdravotníckej organizácie, ktorý okrem podpory vzdelávacích centier pre migrantov v oblasti zdravia a odbornej prípravy sýrskych zdravotníckych pracovníkov zahŕňa aj certifikáciu sýrskych lekárov a zdravotných sestier, ktorí budú pracovať v zdravotníckych zariadeniach pre migrantov. Následný grant pre ministerstvo zdravotníctva (SIHHAT 2) vo výške 210 miliónov EUR, o ktorého zmluve prebiehajú rokovania, by sa mal začať v lete 2020. Mal by zabezpečiť nielen pokračovanie súčasných zdravotníckych služieb, ale aj posilniť špecializované služby, ako sú služby v oblasti reprodukčného zdravia, duševného zdravia a fyzickej rehabilitácie. Zdravotnícku infraštruktúru podporuje aj výstavba nemocníc v meste Kilis a v provincii Hatay. Po prijatí osobitného opatrenia v júli 2019 bola suma 90 miliónov EUR pridelená na ďalšiu výstavbu malého rozsahu a/alebo obnovu zdravotníckej infraštruktúry. Postup verejného obstarávania sa začne v priebehu roka 2020.

Pretrvávajú obavy v súvislosti s prístupom k zdravotnej starostlivosti pre utečencov mimo pôvodného miesta ich registrácie alebo v pohybe, ktorý je obmedzený na neodkladnú zdravotnú starostlivosť a očkovanie. To má negatívny vplyv na utečencov v pohybe, sezónnych pracovníkov a utečencov, ktorí boli presídlení do iných provincií. Komisia pozorne sleduje politické zmeny a snaží sa zasiahnutých utečencov osloviť prostredníctvom mobilných služieb zdravotnej starostlivosti v rámci SIHHAT.

Komunálna infraštruktúra

V rámci projektu trustového fondu EÚ vykonávaného Rozvojovým programom Organizácie Spojených národov (UNDP) pokračuje výstavba zariadení infraštruktúry na nakladanie s odpadom a odpadovými vodami v meste Kilis, provincii Hatay, mestách Gaziantep a Sanliurfa. Okrem toho boli obstarané protipožiarne vozidlá a poskytnutá bola technická pomoc na zvýšenie kapacity miestnych inštitúcií reagovať na núdzové situácie. V nadväznosti na výzvu na vyjadrenie záujmu uverejnenú v decembri 2018 bolo predbežne vybratých niekoľko projektov na financovanie z druhej tranže. Tieto projekty zahŕňajú opatrenia na zlepšenie prístupu ku komunálnym službám a ich kvality v oblasti zásobovania vodou, nakladania s odpadovými vodami a nakladania s tuhým odpadom v oblastiach najviac postihnutých prílevom utečencov, ako aj menšiu zložku na rekreačnú infraštruktúru na podporu sociálnej súdržnosti. V decembri 2019 bola podpísaná prvá zmluva s Agence Française de Développement (Francúzska agentúra pre rozvoj) a v súčasnosti prebiehajú rokovania s ďalšími vykonávajúcimi partnermi.

Základné potreby a sociálno-ekonomická podpora

Cieľom intervencií v tejto prioritnej oblasti je zabezpečiť podporu pre základné potreby najzraniteľnejších utečencov a zvýšiť odolnosť a sebestačnosť. To by malo umožniť prechod od odkázanosti na systémy sociálnej pomoci k väčšej nezávislosti a možnostiam obživy pre tých, ktorí majú potrebné schopnosti a zručnosti.

Program humanitárnej sociálnej pomoci s názvom núdzová záchranná sociálna sieť (Emergency Social Safety Net, ESSN) poskytuje zraniteľným utečencom mesačné, neobmedzené a viacúčelové peňažné prostriedky. Od decembra 2019 pomáha uspokojovať základné potreby viac ako 1,7 milióna zraniteľných utečencov. Druhá fáza núdzovej záchrannej sociálnej siete by mala trvať do apríla 2020, keď by sa mala začať uplatňovať nová zmluva s Medzinárodnou federáciou Červeného kríža vo výške 500 miliónov EUR (ESSN 3). To by malo umožniť poskytovanie podpory najzraniteľnejším utečencom do začiatku roka 2021. Celková suma pridelená na riešenie základných potrieb v rámci humanitárnej zložky nástroja predstavuje viac ako 1,8 miliardy EUR.

Vzhľadom na dlhotrvajúci charakter sýrskej krízy sa intervencie v rámci druhej tranže čoraz viac zameriavajú na sociálno-ekonomické podporné činnosti a vytváranie príležitostí na živobytie. V čase prípravy tejto správy prebiehali s ministerstvom práce, rodiny a sociálnych služieb rokovania o priamom grante, ktorý by mal umožniť poskytovanie podpory najzraniteľnejším utečencom porovnateľnej so sociálnou pomocou poskytovanou v rámci tureckého systému sociálneho zabezpečenia. Koexistencia núdzovej záchrannej sociálnej siete a priameho grantu si vyžaduje dôkladnú koordináciu a koncepciu spôsobov vykonávania, aby sa zabezpečili synergie, zabránilo sa dvojitému financovaniu a zaistil sa postupný prechod od humanitárnej k rozvojovej pomoci. Tieto činnosti by mali prebiehať súbežne s vykonávaním projektov v oblasti sociálno-ekonomickej podpory v rámci prvej tranže v celkovej výške viac ako 185 miliónov EUR. Činnosti zahŕňajúce programy odbornej prípravy na pracovisku a odborné poradenstvo na pracovisku a proces zjednodušovania pracovných postupov by mali podporovať sýrskych utečencov, ako aj hostiteľské komunity. Cieľom je zvýšiť ich zamestnateľnosť a uľahčiť im prístup na trh práce. Projekt vo výške 50 miliónov EUR vykonáva Svetová banka v spolupráci s tureckou agentúrou pre zamestnanosť İŞKUR a ministerstvom pre rodinu, prácu a sociálne služby. Okrem toho sa v spolupráci s Organizáciou pre rozvoj malých a stredných podnikov Turecka KOSGEB poskytujú malé granty pre podnikateľov a podnikateľská príprava pre začínajúce podniky, ako aj pre aktívnych podnikateľov z radov sýrskych utečencov a hostiteľských komunít. Ďalší projekt, ktorý vykonáva Svetová banka, podporuje rozvoj a realizáciu modelu sociálneho podnikania vedeného ženami s cieľom zabezpečiť udržateľnú činnosť vytvárajúcu príjmy pre zraniteľných sýrskych utečencov aj turecké ženy.